Les revetlles de Sant Joan i de Sant Pere encapçalaven les activitats festives de l'estiu.
A Santa Coloma de Farners tenien especial tradició les festes de Sant Marçal, Sant Cristòfor i la mateixa Festa Major.
Ball de gala de la Festa Major celebrada al Cercle Cultural Colomenc, any 1953.
Durant els mesos d'estiu, com a tot arreu, les populars revetlles feien acte de presència.
Les primeres eren les de Sant Joan i de Sant Pere.
Solien celebrar-se més per veïnats o carrers que no pas com una festa de tota la població en conjunt.
Val a dir que a la Festivitat de Sant Joan s'hi afegiren els actes relacionats amb la Flama del Canigó, que a Santa Coloma s'iniciaren l'any 1976.
La festivitat de Sant Joan serví durant uns anys com a cloenda del curs acadèmic dels alumnes de La Salle, motiu pel qual s'obrien els patis del recinte escolar i s'hi feia el fogueró i el corresponent piscolabis amb les típiques coques de Sant Joan.
Amb tot, hi ha tres festivitats especialment celebrades a Santa Coloma de Farners durant els mesos d'estiu.
La Festa de Sant Marçal gaudeix de llarga tradició.
Aquest sant té una ermita dedicada que es troba a la sortida de la població en direcció a Sils.
És una edificació d'una sola nau, amb un campanar de cadireta, una porta adovellada i un porxo amb arcades de mig punt.
Consta que el 1752 s'hi féu una restauració i l'any 1986 se'n féu una altra que abastà tota l'ermita.
Sol celebrar-s'hi un aplec el diumenge anterior al 30 de juny, amb ofici religiós i audició de sardanes.
L'altra festa d'estiu que gaudia d'acceptació era la Festa de Sant Cristòfor, patró dels xofers i els automobilistes, celebrada el dia 10 de juliol.
Decorats amb flors i garlandes, a mig matí tota mena de vehicles eren beneïts a plaça pel rector, mentre que l'escolà s'encarregava de lliurar a cada vehicle la corresponent medalla del sant.
Acabada la benedicció es feia una volta pel poble amb la canalla carregada als remolcs dels camions.
La Festa Major és, tanmateix, la festa d'estiu per antonomàsia.
Actualment se celebra el 24 de setembre, en memòria de sant Dalmau Moner, però al llarg del temps s'havia celebrat en altres dates: el 31 de desembre, per santa Coloma, o el 20 d'agost, per sant Bernat.
Entre els actes remarcables hi ha els balls d'envelat, que gaudien de gran acceptació i als quals s'havia d'accedir amb vestits per a l'ocasió.
El fotògraf Xavier Aulí ens en dóna un testimoni datat del 25 de setembre de 1897.
Part indestriable de les festes són les agrupacions musicals.
Inicialment trobem moltes orquestres i cobles, tan locals com foranes.
Entre les locals més recents, destaca La Flama de Farners, inicialment creada com a cobla juvenil pel mestre Josep Carbó i Vidal l'any 1981 amb motiu de la nominació de Santa Coloma de Farners com a Ciutat Pubilla de la Sardana.
Amb el temps, però, van anar guanyant protagonisme els grups musicals d'altres estils.
Als anys 60-70 trobem Los Halcones i Els Trons.
Aquests darrers són autors de la cançó Nena, la primera gravada en català per un grup gironí.
Més ençà aparegueren nombrosos grups, com Burman Flash, Starsky Hutchers o Frenètic.
Aplec de Sant Marçal, anys cinquanta.
Dues instantànies de la benedicció de vehicles per la festa de Sant Cristòfol als anys seixanta.
Envelat de Festa Major del dia 25 de setembre de 1897.
La cobla-orquestra La Flama de Farners als seus inicis, l'any 1981, a l'ermita de Farners amb el castell al fons.
Integrants del grup Els Trons, als inicis dels anys setanta.
Uat Boada, solista del grup Frenètic, en una actuació a l'Auditori de Santa Coloma de Farners, l'any 2012.